Mads Fuglede (V), 2023-05-03:
Jeg vil ikke befri nogen fra islam.
Med mit politiske arbejde vil jeg gerne gøre alt, hvad jeg kan, for at bidrage til, at man bekæmper islamismen herhjemme.
Den har kun grimme ansigter.
Men hvis man vil være tilhænger af islam og ellers overholder reglerne i det her samfund og passer sit arbejde og man tager et tørklæde på af egen fri vilje, fordi man vil vise et symbol på det, man tror på, vil jeg ikke bekæmpe det.
Jeg vil gerne bekæmpe islamismen, og derfor skal vi finde en anden vej til at løse det her problem.
Tak for ordet.
Det beslutningsforslag, vi behandler i dag, fra Dansk Folkeparti handler jo om, at offentligt ansatte skal forbydes at bære islamisk tørklæde i arbejdstiden, og det er bestemt ikke første gang, vi har haft enten lige præcis denne debat eller andre debatter, der minder om den.
Det skyldes jo, at der er noget på spil her.
Og det, der er på spil, er i mine øjne nok mindre spørgsmålet om islamisme, men i langt højere grad spørgsmålet om, at tørklædet alt for ofte er udtryk for social kontrol.
Som Dansk Folkeparti skriver i beslutningsforslaget, er det mere end et stykke stof.
Det muslimske tørklæde bruges til at markere forskellen mellem mænds og kvinders position i samfundet, og det er et verdenssyn, som vi har haft i Danmark, men som vi har bevæget os væk fra.
Jeg har længe været af den overbevisning, at når det handler om at få en mere vellykket integration, er det at få gjort noget ved kvinders stilling, især i muslimske miljøer, den største slagmark, der findes på hele det her udlændingefelt.
Jeg mener dog ikke, at Dansk Folkepartis beslutningsforslag er løsningen.
Ministeriets juridiske vurdering er, at et forbud for offentligt ansatte mod at bære det muslimske tørklæde ville stride imod grundloven, og den juridiske vurdering er nu engang den, jeg må læne mig op ad.
Det gør sig gældende, medmindre vi ønsker at gå videre med et generelt forbud, der gælder for alle former for synlige symboler på politiske, ideologiske eller religiøse overbevisninger.
Det vil sige, at vi jo skal overveje det ligestillingsprincip, der er her, for det vil betyde, at vi skal gå ad et fransk spor.
Vi skal ikke bare forbyde tørklædet, vi skal også forbyde det kristne kors.
Det er en meget, meget høj pris at betale i et land med så lang en kristen historie, som vi har i Danmark.
Men ikke desto mindre sker der social kontrol og undertrykkelse af kvinder i langt højere grad i det her samfund, end vi bryder os om.
Vi har fortsat Kommissionen for den glemte kvindekamp, og jeg mener ikke – selv om det her forslag i mine og Venstres øjne ikke er den rette vej at gå – at vi skal holde op med at arbejde med, hvordan vi kan bekæmpe social kontrol i Danmark.
For der er mange kvinder fra muslimske miljøer, der bærer tørklæde fuldstændig frivilligt; der er også alt for mange, der bærer det af tvang.
I regeringsgrundlaget har vi klargjort vores ønske om at bekæmpe negativ social kontrol, og i Venstre er vi villige til at diskutere med alle Folketingets partier om, hvordan vi kan nå det her mål.
Og der skal ikke herske nogen tvivl om, at jeg synes, at tørklædet som udtryk for social kontrol er et meget, meget problematisk symbol.
Så selv om vi ikke kan støtte beslutningsforslaget, da det er i strid med grundloven, så værdsætter vi debatten.
Og vi værdsætter også, at vi allerede i morgen får debatten i endnu en omgang og i en lidt anden sammenhæng.
Tak for ordet.